kaerle etc. doen te wetene allen iegewoirdich ende toecommende dat
wy ontfangen hebben die oetmoedige supplicacie van jan de grave
belast met wyf ende kinderen mulder inhoudende hoe opten xxiiien dach
van junio in dit jaer xvc zessendertich inden avont tusschen acht
ende negen uren gecommen es wylen doen levende jan van nyeuwenrode
ten huyse vanden suppliant te creinhem in onsen lande van brabant
ende heeft op hem suppliant geroupen met luder stemmen zwerende
byden vyfwonden zeggende jan donde zeerder compt uuyt ende track
zyn mes uuyter scheeden dwelck hoirende de suppliant es uuyt zyn
coeckene gecommen tzynder deuren werts doen die selve overleden
sloech met zynen messe naer den voirs. suppliant daer hy binnen
zyne huyse stont maer en geraecte hem nyet mits dat die slach
ginck boven tegens den dorpel van desselffs suppliant huyse
mitswelcken de voirn. overleden zyn slach hernam ende sloech
noch eens naer hem suppliant inder vuegen dat hem tmes uuyt
zyn handen viel ende alzoe die overleden nicte om zyn mes
op te rapen in meenighe gelyck wel te presumeren es
noch naer hem suppliant te smyten zoe heeft die suppliant om hem
te verweeren den selven overleden met eenen stocke uuyt hitte
van bloede gheslegen diversche slagen op syn hooft zynen
rugge ende elders zoe dat de overleden daeraf hadde open
wonden in zyn hooft ende dit gedaen zynde zoe bleef de suppliant
in zyn deure staen ende liet den voirs. wylen jan van nyeuwenrode
opstaen ende de voirs. nyeuwenrode opgestaen wesende ginck
tot over die steenenbrugghe te creinhem voirs. om naer zyn
huys te gaene doen seyde de suppliant tot hem ick hadde u wel
dootgeslagen hadde ick gewilt ende voirts zeyde de suppliant
tot eenen geheeten pieter de drueghe die de selve beroerte zach
gheeft hem zyn mes denoterende den overleden ende laet hem thuys
gaen ende als die overleden naer huys ginck zoe riep de
suppliant hem naer zeggende gaet segt nu dat ghy dondezeerder
uuyten huyse geroupen hebt ende als die voirs. wylen jan van
nyeuwenrode thuys gebracht was zoe dede men halen den
prochiaen van sinte stevens woluwe om hem te visiteren ende
berechten maer en ghaf hem gheen spaeke zoe dat hy daeraf
sterf zekeren tyt daernaer sonderbiechte ter cause vanden
welcken hy suppliant beduchtende rigeur van justicie heeft hem
geabsenteert ende vluchtich gemaect uuyt onsen lande van
brabant habandonnerende zyn voirs. vyf ende kinderen levende
in vremde conteryen in grooter armoede ende kattinicheden
ende en soude inden selven onsen landen nyet dorren wederkeren
oft converseren al eest nochtans dat hy paix met partie
heeft ten waere dat hem hier op eerst verleent worde
onse gracie ons om de selve oetmoedelyck biddende
soe eest dat wy desen aengesien compassie ende medelyden
hebbende metten voirn. suppliant ende wilende hem in desen
gracie ende genade prefereren voers rigeur ende strancheyt
van justicie zunderlinghe ter eeren ende weerdicheyt
vander bitter passie onsheeren jhesus christus die hy leet voer ons allen
op zulcken dach als huyden hebben den selven suppliant inden genade
alsboven quytgescholden ende vergheven scelden quyteren ende vergeven
uuyt onse zundelingen gracie by desen den dootslach voeren
verclaert mitgaders oyck alle peine ende amende corporelle ende
criminele daer inne hy hem overmits ende uuyt zaken van
tgunt des voirs. es tegen onse hoocheyt ende justicie eenichsins
mach hebben ontgaen ende hebben hem dien aengaende gerestitueert
ende gestelt restitueren ende stellen by desen tot zynen goede fame ende
name in onsen voirs. lande ende hertochdom van brabant ende allen
anderen onsen voirs. lande ende heerlicheyde ende tot zyn goeden
noch ter tyt nyet geconfisquert zynde indien daer zoe verre daer
eenige waren imponerende hier op een eeuwich zwigen ende silencie
onsen procureur generael ende allen anderen onsen richteren justicieren ende
officieren onsen voirs. lants van brabant hoedanige die syn of wesen
mogen satistactie nochtans eerst ende alvoeren gedaen de geintereseerde
partie zoe verre die noch nyet gedaen en ware civilyck alleenlyck
behoudelyck nochtans dat hy den voirs. dootslach iegens ons
civilyck beteren zal naer die gelegentheyt vander misdaet ende
faculteyt van zynen goeden ende oyck dat hy gehouden wordt te
betalen die redelycke costen van justicie daeromme gedaen ende
naegevolcht indien datter eenige geschiet zyn ter taxacie ende
arbiterscepe van onsen brieven ende getruwen den cancellier ende
luyden van onsen raede in brabant die wy daertoe commiteren
ontbieden daeromme ende bevelen den voirs. onsen cancellier ende
luyden van onsen raede in brabant dat voer hemluyden geroupen
dieghene die daeromme behoiren zullen geroupen te zyne zy
procederen ende doen procederen wel ende duechdelyck totter
verifficacie ende interinemente van desen onsen iegewoirdigen
brieve naer huer vorme ende indouden ende welck interinement
de voirs. suppliant gehouden zal zyn in onsen voirs. raede te
versoucken binnen eenen jaere naer date van desen op de peyne
van te verbueren deffect der selver ende dt gedaen ende
de voirs. civile boete ende costen van justicie indien datter
eenige zyn getaxeert gearbitreert ende betaelt alst behoiren
zal van welcke civile boete de gene van onsen rentmeester
dient aengaet gehouden werdt ontfanck te maken rekeningen
bewys ende reliqua te doene tot onsen proffyte metten anderen
# sy hier aff verantwordt
byden ontfanger vanden
exploiten
penningen van zynen ontfanghe zy onsen drossaert van brabant
amman van bruessele ende allen anderen onsen ende onsen
vassallen of smaelre heeren richteren justicieren ende
officieren onsen voirs. lants van brabant hoedanige die zyn
oft wesen mogen tegewoirdich ende toecommende hueren stedehouderen
ende elck van hen zoe hem dat toebehoirt ende aengaen mach
den voirs. suppliant van dese onse gracie ende remissie inder
manieren voirscreven rustelyck ende peyselyck doen ende
laten genieten ende gebruycken sonder hem te doen noch
te laten geschien in lyve noch in goede eenich hinder letsel
oft moeyenisse ter contrarien maer indien zyn lyff oft
onverbuerde goeden waren daeromme gevangen becommert
oft gearresteert dat zy die terstont stellen oft doen stellen
tot vulcommen delivrancie ende slakinge want ons alzoe
belieft ende ten eynde dat dit goet vast ende gestadich blyven
tot eeuwigen dagen zoe hebben wy onsen zegel hier aen
doen hangen behoudelyck in ander zaken ons recht ende een
yegelyck tzyne in allen gegheven in onse stede van bruessele
duysent vyfhondert ende zessendertich van onsen keyseryke
txviiie en van onsen ryken van castillie ende ander txxiie
aldus onder opte plycke stont gescreven byden keyser in
zynen raede ende geteekent l dezoete visa recepta
ghecollacionneert tegens die
originale brieven by my
decock